Fez har i flere omgange været Marokkos hovedstad, og den er kendt som en af de mest autentiske byer i Marokko, hvor kunst og håndværk er verdensberømt. Det er i øvrigt også byen, hvor den traditionelle hat af samme navn har sin oprindelse. Først og fremmest bør du besøge Fes el-Bali, byens medina, der også er anerkendt af UNESCO’s verdensarvsliste. I denne labyrint af smalle stræder, pulserende torve og caféer, finder du alt hvad hjertet kan begære af Nordafrikansk kunst, håndværk og mad. Muslimer kan besøge Quaraouiyine Moskeen. Moskeen blev bygget i 859, og huser Al-Quaraouiyine Universitetet, der er anerkendt som det universitet i verden, der har opereret i længst tid uden afbrydelse. For ikke-muslimer er universitetets bibliotek tilgængeligt. Her findes blandt mange andre historiske værker, en Koran fra omtrent samme tid som bygningen, der huser den. Endelig bør du besøge Jnan Sbil Haver, der er en af de smukkeste og ældste haver i Fez. Du finder den lige udenfor medinaens mure.